В началото на XX век християнското население на селото е гъркоманско под върховенството на Цариградската патриаршия. По данни на секретаря на Българската екзархия Димитър Мишев („La Macédoine et sa Population Chrétienne“) в 1905 година в Брод има 520 българи патриаршисти гъркомани. Голямото гъркоманско село е център на гръцката въоръжена пропаганда в Битолско, от който гръцките андартски чети тероризират околните български екзархийски села. Така през март 1907 година андартска гъркоманска чета от Брод и околните патриаршистки села, начело с капитан Васос Врондас и кмета на Брод Константин напада и изгаря съседното българско село Бач.